Ondersoek ná 20 liggame in Orkney gevind isFoto verskaf deur Noordwes SAPD Die polisie doen ŉ geregtelike doodsondersoek ná die liggame van 20 onbekende mans Maandag en Dinsdag op twee verskillende plekke in Orkney buite Klerksdorp in Noordwes gevind is. Brig. Sabata Mokgwabone, woordvoerder van die polisie, sê die eerste vyf ontbinde liggame is Maandagaand omstreeks 19:00 buite ŉ ou en ongebruikte mynskag in Lawrence Park, Orkney, gevind. Teen Dinsdag is nog 14 ontbinde liggame langs Aristonweg naby die spoorlyn in Orkney gevind. “Terwyl beamptes besig was op die toneel het hulle inligting ontvang dat nóg ŉ liggaam gevind is waar die eerste vyf persone aangetref is. Dit bring die getal dus op 20 te staan.” Mokgwabone sê al die persone was vermoedelik onwettige myners, algemeen bekend as “zama zamas”. Hulle was glo bedrywig in uitgediende mynskagte in Orkney en Stilfontein. “Die persone het erge brandwonde opgedoen. ŉ Nadoodse ondersoek sal gedoen word om die oorsaak van hul afsterwe te bepaal.” Die mans se liggame is in wit plastieksakke toegedraai. “Die ondersoek duur voort,” het Mokgwabone bygevoeg. “Dit sluit in om te bepaal of die voorval verbind kan word met die video wat op sosiale media versprei is waar ŉ man, wat homself ‘Mafifi’ noem, bystand versoek ná hy vermoedelik rook ingeasem het by skag 6.” Enigiemand met inligting oor die voorval word versoek om kol. Gaanakgomo te kontak by 082 568 5975. Klerksdorp Record het berig die voorval hou na bewering verband met ŉ gasontploffing wat drie weke gelede ondergronds plaasgevind het. Die polisie het dit nog nie bevestig nie. Volgens die koerant is dit moontlik dat daar nog liggame ondergronds is.